कांग्रेस के रणनीतिकारों ने इस बीच चतुर राजनीतिक रणनीति के तहत अपनी भूमिका निष्पक्ष ‘रैफरी’ जैसी दिखानी चाही है। नए कानून मंत्री कपिल सिब्बल ने प्रेसवार्ता करके ऐलान कर दिया कि उनका मंत्रालय फिक्सिंग के खिलाफ एक नया कारगर कानून लाना चाहता है। यह कानून क्रिकेट तक ही नहीं, बल्कि सभी खेलों के मामले में लागू होगा। उन्होंने इस संदर्भ में अटॉर्नी जनरल से भी सलाह मांगी है। सरकार को यही सलाह मिली है कि इसके लिए भारतीय दंड संहिता में फेरबदल के बजाए नया कानून बनाना ज्यादा मुनासिब रहेगा। उन्होंने यह भी कहा कि इस संदर्भ में सरकार सभी राज्य सरकारों को भी विश्वास में लेगी।